Službena internetska stranica Dinama objavila je da je momčad hrvatskog nogometnog prvaka remizirala u posljednjoj utakmici priprema u Sloveniji protiv ruskog prvoligaša Orenburga (2-2). Ono što se na stranici ne navodi, objavio je kroz fotografije Pixsell.

Skupina od 50-ak pripadnika navijačke skupine koja bodri maksimirski klub pokušala je prisustvovati zatvorenoj utakmici u Murskoj Soboti što je dovelo, tvrdi 24sata.hr, do sukoba pojedinaca iz grupe Bad Blue Boys sa slovenskom policijom i specijalcima koji su stigli na lice mjesta.

Višeminutni sukob rezultirao je, dodaje se, privođenjem nekolicine.

Sa sportske strane recimo da su golove za Dinamo postigli Damian Kadzior i Mario Ćuže te da će nakon dana odmora momčad nastaviti pripreme za sezonu. Prva utakmica kluba slijedi za već sedam dana kada će u utakmici Superkupa ogledati snage protiv Rijeke.